SKRIFTLIG FORESPØRGSEL P-3858/02

af María Valenciano Martínez-Orozco (PSE) til Kommissionen

(6. januar 2003)

Om: Behandling af olieudslippet efter Prestige-katastrofen

Den galiciske lokalregering har allerede flere gange over for firmaet Protección Medioambiental (PMA) påtalt, at det overtræder miljøbestemmelserne. PMA er hovedansvarlig for forvaltningen af de mange tons fuelolie, der hver dag opsamles ved den galiciske kyst efter Prestige-katastrofen. PMA oplagrer fuelolien i store reservoirer og forarbejder den senere til opfyldningssten til byggesektoren.

Visse miljø- og beboerorganisationer har givet udtryk for foruroligelse over denne metode til behandling af den opsamlede fuelolie, fordi de ovne, der anvendes til fremstilling af disse sten, udsender en kraftig røg, som lugter meget stærkt og muligvis er giftig, og som hvis den ikke behandles korrekt vil kunne skade den omkringboende befolkning.

Kan Kommissionen bekræfte, at behandlingen af den opsamlede fuelolie fra Prestige sker i overensstemmelse med forskrifterne i EU-lovgivningen på dette område?

Hvilke foranstaltninger agter Kommissionen at tage for at sikre en korrekt håndtering af affaldstofferne fra Prestige, som ikke indebærer nye risici for forurening af miljøet og luften samt for befolkningens sundhed?

Svar afgivet på Kommissionens vegne af Margot Wallström

(11. februar 2003)

Set i relation til fællesskabslovgivningen om affaldshåndtering er det vigtigt at understrege, at der i Rådets direktiv 75/442/EØF af 15. juli 1975 om affald med senere ændringer(1) er fastsat en række centrale forpligtelser for medlemsstaterne i forbindelse med håndteringen af affald, som omfatter materialer, der er spildt eller tabt ved et uheld, eller som på anden måde er blevet involveret i et uheld(2), ligesom det er tilfældet med fuelolien fra olietankeren Prestige.

Især kræves det i henhold til direktivets artikel 4, at medlemsstaterne træffer de nødvendige foranstaltninger til at sikre, at affaldet nyttiggøres eller bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet. Navnlig må der ikke skabes risiko for hverken vand, luft eller jord, eller for fauna og flora, forårsages gener ved støj eller lugt, eller påføres landskaber eller områder af særlig interesse skade. Desuden kræves det udtrykkeligt, at medlemsstaterne træffer de fornødne foranstaltninger til at forbyde henkastning, dumpning og ukontrolleret bortskaffelse af affald. Endvidere er det i direktivets artikel 9 og 10 specificeret, at anlæg og virksomheder, som varetager bortskaffelse af affald, skal indhente tilladelse fra den kompetente myndighed. Ud over Rådets direktiv 75/442/EØF skal medlemsstaterne ligeledes efterkomme bestemmelserne i Rådets direktiv 1999/31/EF af 26. april 1999 om deponering af affald(3) samt i Rådets direktiv 91/689/EØF af 12. december 1991 om farligt affald(4), herunder affald i form af svær fuelolie(5). De enkelte medlemsstater er ansvarlige for gennemførelsen af disse fællesskabsforpligtelser.

Kommissionen har ingen grund til at tro, at de metoder, der benyttes ved behandlingen af fuelolien fra vraget af Prestige ud for Galiciens kyst, skulle være i modstrid med fællesskabsbestemmelserne. Skulle imidlertid det ærede medlem eller en hvilken som helst anden person have gode grunde til at mene, at bestemte fællesskabsforpligtelser skulle være blevet tilsidesat, er de velkommen til at indgive en formel klage herover til Kommissionen. I henhold til artikel 211 i EF-traktaten skal Kommissionen drage omsorg for gennemførelsen af de i traktaten indeholdte bestemmelser og af de bestemmelser, der med hjemmel i denne træffes af institutionerne.

(1) EFT L 194 af 25.7.1975, som ændret ved Rådets direktiv 91/156/EØF (EFT L 78 af 26.3.1991) og Kommissionens beslutning 96/350/EF (EFT L 135 af 6.6.1996).

(2) Jf. punkt Q 4 i bilag I til Rådets direktiv 75/442/EØF som ændret.

(3) EFT L 182 af 16.7.1999.

(4) EFT L 377 af 31.12.1991.

(5) Jf. punkt 13 07 01* under farligt affald, brændselsolie og dieselolie, i Kommissionens beslutning 2000/532/EF af 3. maj 2000 (EFT L 226 af 6.9.2000), som ændret ved Kommissionens beslutning 2001/119/EF af 22. januar 2001 (EFT L 47 af 16.2.2001), som rummer en konsolideret fællesskabsliste over affald.